Virallinen lehti nro C 223 , 17/07/1998 s. 0148



KIRJALLINEN KYSYMYS E-0257/98 komissiolle esittäjä(t): Hiltrud Breyer (V) (13. helmikuuta 1998) Aihe: Myrkyllisten aineiden tietopankki Tietyille kemikaaleille erittäin herkkien ihmisten kannalta on ratkaisevan tärkeää päästä nopeasti käsiksi yksittäisiä aineita koskeviin tarvittaviin tietoihin. Asianmukaisten tietojen saatavuus nopeuttaa myös diagnoosin tekemistä ja parantaa hoitomahdollisuuksia. 1. Mitä mieltä EU:n jäsenvaltiot ovat sellaisen kansainvälisen tietopankin luomisesta, johon syötettäisiin tietoja myrkyllisistä ja erittäin myrkyllisistä aineista, niiden koostumuksesta, kemiallisista kaavoista sekä vastamyrkyistä? 2. Aikooko komissio luoda tällaisen tietopankin? Voisiko komissio tukea taloudellisesti yksityisen tai yliopiston ylläpitämää tietopankkia? Komission jäsenen Pádraig Flynnin komission puolesta antama vastaus (16. maaliskuuta 1998) Valmisteiden kemiallista koostumusta koskevien tietojen saatavuus on tärkeää, jotta voidaan varmasti antaa oikeanlaisia neuvoja ja asianmukaista hoitoa myrkytystapauksissa tai silloin, kun henkilö on yliherkkä yhdelle tai useammalle kemikaalille. Jo nyt on yhteisön lainsäädäntöä, jolla pyritään yhdenmukaistamaan tuotteiden luokitusta, pakkaamista, merkitsemistä sekä ilmoittamista koskevat jäsenvaltioiden säännöt. Kemikaaleja koskevia tietoja voi hakea yhdenmukaisesta kansainvälisestä kemiallisten tietojen tietokannasta (IUCLID), jossa on lueteltu laajalti käytettyjen aineiden osalta kaikki niiden myrkyllisyyttä koskevat tiedot. Tietokantaa päivitetään piakkoin, ja siihen sisällytetään kaikki ne kemikaalit, joita valmistetaan yli 10 tonnia vuodessa. IUCLID:in vapaasti käytettävä osa on saatavana cd-romilla, jota levittää Euroopan kemikaalivirasto (ECB). ECB:n vastaavanlainen luottamuksellinen tietokanta sisältää uudet kemikaalit. Komissio ei ole kuullut jäsenvaltioiden pyynnöistä muuttaa nykyistä yhteisön lainsäädäntöä tai järjestelyjä. Myrkytyskeskuksilla tai sairaaloiden toksikologian asiantuntijoilla, jotka työskentelevät diagnoosien, hoitoneuvonnan tai hoitolähetteiden parissa, on pääsy edellä mainittuihin tietoihin. Lisäksi ammatikseen kemikaaleja käyttävät henkilöt voivat vaarallisten valmisteiden luokitusta, pakkaamista ja merkintöjä koskevien jäsenvaltioiden lakien, asetusten ja hallinnollisten määräysten lähentämisestä 7. kesäkuuta 1988 annetun neuvoston direktiivin 88/379/ETY ((EYVL L 187, 16.7.1988. )) mukaisesti laadittujen turvallisuustiedotteiden avulla toteuttaa tarvittavia toimenpiteitä suojellakseen ympäristöä sekä työterveyttä ja työturvallisuutta. Näissä tiedotteissa on esitettävä tiedot, joita tarvitaan ihmisten ja ympäristön suojelussa. Turvallisuustiedotteita laaditaan aineille myös vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27. kesäkuuta 1967 annetun neuvoston direktiivin 67/548/ETY ((EYVL 196, 16.8.1967. )) mukaisesti. Kansainvälinen kemikaalien turvallisuusohjelma, jota toteuttavat yhteisvoimin Maailman terveysjärjestö (WHO), Yhdistyneiden Kansakuntien ympäristöohjelma (UNEP) sekä Kansainvälinen työjärjestö (ILO), laatii kansainvälisiä kemikaalien turvakortteja (International chemical safety cards). Se on tähän mennessä julkaissut 12 sarjaa, jotka kattavat yli 1 200 ainetta. Ohjelma aikoo tuottaa myös cd-romin. Jäsenvaltioiden on direktiivin 88/379/ETY mukaan nimettävä toimielimet, jotka ovat vastuussa tiedon vastaanottamisesta vaarallisista valmisteista, mukaan lukien niiden kemiallinen koostumus. Tietoa käytetään ennaltaehkäisevien ja hoitotoimien laatimiseen erityisesti hätätilanteissa. Komissio katsoo, että nykyiset yhteisön säädökset kattavat riittävästi tiedon tarpeen hätätilanteessa. Arvoisaa parlamentin jäsentä pyydetään myös tutustumaan Fernandez Alborin kirjalliseen kysymykseen E-120/97 ((EYVL C 217, 17.7.1997. )), joka liittyi toksikologisia tietoja käsittelevän eurooppalaisen keskuksen perustamiseen.